Per Asplin

Per Wilhelm Asplin (født 10. august 1928 i Tønsberg, død 9. oktober 1996 i Oslo) var en norsk skuespiller, revyartist og sanger.

Liv og virke
Bakgrunn
Per Asplin var sønn av Thordis (født Olsen) og Konrad Asplin, hovedbokholder i Tønsberg sparebank. Asplin-familien hadde i et par generasjoner vært med i byens avholdslosje.

Karriere
Per Asplin platedebuterte som soloartist med 78-platen «Min gutt»/«Lathans» på HMV i 1952. Senere samme år spilte Asplin inn «Abu-cabu-co»/«Swing it, Metronom» samt «Holme-Holmestrand»/«Ditt og datt og dott» for Columbia. Asplin debuterte på scenen i 1954 på Chat Noir i revyen «Kjør Storgata». Han ble den første til å spille Tony i West Side Story i Norge på Det Norske Teatret i 1965. I 1963 deltok han i den norske, og i 1970 i den danske, oppsetningen av musikalen Fantasticks.

Per Asplin var med i den norske vokalgruppen The Monn Keys på 1950- og 1960-tallet. Foruten Asplin var også Sølvi Wang, Arne Bendiksen, Oddvar Sanne, Fredrik Conradi og Nora Brockstedt medlemmer i gruppen i forskjellige perioder. Egil Monn-Iversen var musikalsk leder.

I 1959 hadde Asplin en stor slager med «En glad calypso om våren» (Melodi: Olle Adolphson, norsk tekst: Alf Prøysen) for Triola.

Per Asplin er kjent for sine filmroller. I 1956 spilte han inn «Ain't Misbehavin'»/«School Days» for RCA Victor, og han fremførte også disse sangene i filmen Gylne ungdom. Han deltok i Melodi Grand Prix fem ganger på 1960-tallet, henholdsvis 1961, 1962, 1965, 1967 og 1968. Han forbindes i ettertiden mest med Putti Plutti Pott og julenissens skjegg, en musikalsk familieforestilling der han har skrevet både melodier og tekster, og som fremdeles settes opp flere steder i landet før jul hvert år.

Per Asplin giftet seg 3. april 1954 med Unn Saxlund, datter av høyesterettsadvokat Alf Eivind Saxlund. De fikk fire barn, deriblant sangeren Caroline Waters (født 1966). Asplin bodde blant annet i Villa Grimelundsbakken på Grimelund i Oslo.

Hans kone døde i 1995, og han selv døde bare ett år senere.

På grunn av sin blide, energiske sceneopptreden ble Per Asplin kalt «Nordens Danny Kaye».

 Per Asplin som deltaker i Melodi Grand Prix 
ÅrTittelMGP1961«S'il vous plaît»3.1961«Sommer i Palma»*1.1962«En gylden Buddha»3.1962«Casablanca»2.1965«Jenteord»4.1965«Jeg har en øy»5.1967«Veslefrikk»4.1968«Ingenmannsland»5.

 * Nora Brockstedt framførte «Sommer i Palma» i den internasjonale finalen, hvor den kom på en sjuendeplass.
 Diskografi 
 Julekos (1960)
 Gøy med Per Asplin (1961)
 Hei – alle barn! (1963)
 En gla' gutt med en gla' calypso (1963)
 Go-Go Around the World (1966)
 Alle tiders barneplate (1967) med Arne Bendiksen
 Putti plutti pott og julenissens skjegg (1969)
 Sommer i Tønsberg (1972)
 Jeg fant, jeg fant (1975)
 Folk og røvere i Kardemomme by (album) (1977)
 Reisen til Amerika (1984)
 Hei – alle barn, Gøy med Per Asplin (1994)
 Filmografi 
 1979: Jul i skomakergata (NRK) – politimester Klinke
 1975: Tut og kjør – pianisten
 1968: Festival i Venedig (NRK) – Tom Wilson, journalist
 1965: Hjelp – vi får leilighet! – Lasse
 1964: Blåjackor – Bob
 1964: Operasjon sjøsprøyt – Erik Langseth, filolog og gast
 1963: Et døgn uten løgn – Steen Poulsen (komponerte også musikken til denne danske filmen)
 1962: Operasjon Løvsprett – Lars Uppengen, gårdbruker
 1956: Gylne ungdom
 1954: Portrettet – mann i Solsund sangkor (The Monn Keys)
 1953: Brudebuketten
 1952: Det kunne vært deg – syngende mann

 Se også 
 Putti Plutti Pott
 En sommervind

 Referanser 

 Eksterne lenker 



  Omtale i Norsk pop- og rockleksikon fra 2005
  Biografi på Putti Plutti Plotts nettpresentasjon



Kategori:Norske sangere
Kategori:Deltakere i Melodi Grand Prix
Kategori:Vinnere av Melodi Grand Prix
Kategori:Norske skuespillere
Kategori:Personer fra Tønsberg kommune